Sinoć nisi bila tu / Tako tiho
"Sinoć nisi bila tu" / "Tako tiho" je singl Zdravka Čolića. Objavila ga je izdavačka kuća PGP RTB 1972. godine. Naslovna pjesma "Sinoć nisi bila tu" prvi put je javno izvedena iste godine na festivalu Vaš šlager sezone uz pratnju Revijskog orkestra RTV Sarajevo, kojim je dirigirao Julio Marić. Muziku i tekst napisao je Kemal Monteno, a aranžman Stipica Kalođera. Pjesmu je trebala prvobitno pjevati Josipa Lisac, ali kako je ona otkazala nastup, pjesmu je otpjevao Zdravko Čolić i osvojio treću nagradu, te nagradu za interpretaciju. Zdravko Čolić je sa ovom pjesmom postigao veliki uspjeh u cijeloj bivšoj Jugoslaviji. Na B strani singla je pjesma pod nazivom "Tako tiho" za koju je muziku napisao Goran Bregović, a tekst Ismet Arnautalić. Grupa Jutro predvođena Goranom Bregovićem na električnoj gitari pratila je u ovoj pjesmi Zdravka Čolića, koji je na samom početku svoje muzičke karijere pokazao svoj veliki pjevački talenat. Obje pjesme na ovom muzičkom singlu urađene su u pop stilu, uz kvalitetnu muzičku pratnju Revijskog orkestra RTV Sarajevo, te izvrsnog pjevanja Zdravka Čolića kao i Gorana Bregovića koji se istakao svirajući solo na električnoj gitari u pjesmi "Tako tiho".